《示宜学绩学甲戌三月题》
明代·刘炳

阿爷五十四，怜汝才始生。恩育夙夜谨，眉目秋水清。

行如生鹿夙，语若流莺鸣。常时恣娇顽，计日期长成。

尔祖豪杰姿，声闻州郡钦。一顾等成败，片言能重轻。

田园亘阡陌，兵火成榛荆。千顷遗寸波，百田才一塍。

官租因讼致，薄业宁躬耕。不辞生理苦，所惧徭役并。

嗟予早失怙，慈亲训遗经。遭时风尘黑，扶日云霄青。

簪笔侍禁闼，通籍居承明。衰年遂冉冉，薄宦徒营营。

辞官归故园，葺屋依先茔。看花眼如雾，种竹发已星。

贫无金在囊，家有书满籯。念汝未强壮，立身恐伶仃。

痛逼骨肉怀，感慈肝胆惊。男儿在忠孝，业学崇勋名。

题诗冀汝识，慰我桑榆情。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。